5 юли 2019, 10:01, 1522 прочитания
Правосъдният министър Данаил Кирилов беше на оглед на системата за случайно разпределение на делата във Върховния касационен съд по покана на председателя на съда Лозан Панов, за да се убеди, че системата не може да се манипулира
3.2 млрд. лв. достига излишъкът в държавния бюджет към края на полугодието, показват предварителните данни на Министерството на финансите
Лидерът на БСП Корнелия Нинова отстрани от оперативното ръководство на партията един от най-изявените си критици - Валери Жаблянов. Това се случи по време на последния национален съвет на левицата в неделя. Нинова успя да прокара в изпълнителното бюро и допълнителни нови седем членове, номинирани от нея, с което още повече засили позициите си.
Президентът Румен Радев покани китайски инвеститори да участват в инфраструктурните проекти на България, като отбеляза, че така те ще се осъществят по-бързо. Радев участва в сесия на Световния икономически форум, който се провежда в китайския град Далиен.
КПКОНПИ прекрати проверката за конфликт на интереси срещу българския еврокомисар Мария Габриел за ползваното от нея под наем на преференциални цени общинско жилище в София, докато е била евродепутат от 2010 до 2012 г. Комисията се позова на пропуск в предишния закон, който не включва евродепутатите сред публичните длъжности, които подлежат на такава проверка.
Бившият военен министър във второто правителство на ГЕРБ Николай Ненчев получи оправдателна присъда и по второто наказателно дело срещу него - за длъжностно престъпление във връзка с ремонт на двигателите на МиГ-29, който според прокуратурата трябвало да се извърши в Русия, а не в Полша. Според съда договорът с Полша е бил по-изгоден. Ненчев вече бе окончателно оправдан по друго обвинение - за нарушение на закона при сключването на договор за изработване на армейски униформи.
Въздушният удар срещу център за задържане на мигранти до либийската столица Триполи, при който загинаха над 44 души и който според официалните власти е бил нанесен от силите на маршал Хафтар, може да е военно престъпление, заяви ООН
Международната агенция по атомна енергия (МААЕ) обяви, че запасите на Техеран от обогатен уран са надвишили лимита от 300 кг, предвиден от иранската ядрена сделка. Страната ускори производството на обогатен уран през май заради връщането на американските санкции, след като президентът Доналд Тръмп излезе от споразумението. Иранският външен министър Мохамад Джавад Зариф посочи, че следващата стъпка ще бъде обогатяване на уран над позволените от сделката 3.67%, ако европейците не защитят интересите на Техеран от санкциите на САЩ.
ЕК оттегли заплахата си да започне наказателна процедура срещу популисткото правителство в Италия заради отказа му да понижи нивото на публичния дълг според фискалните правила на ЕС. Прогнозите са тази година бюджетният дефицит на страната да не надхвърли 1.9% от БВП, което е под досегашните очаквания. Според Брюксел властите са направили допълнителни усилия да коригират през настоящата година влошаването на структурния баланс от 2018 г.
Руски медии критикуваха липсата на прозрачност относно инцидент на борда на предполагаема военна подводница, отнел живота на 14 моряци. Кремъл обяви, че моряците са загинали в пожар в научноизследователски дълбоководен апарат, извършвал измервания в руски териториални води, но има въпросителни дали не става въпрос за ядрена подводница.
Седмиците на протести в Хонконг заради проектозакон за екстрадиране в Китай ескалираха, след като демонстранти нахлуха в местното законодателно събрание
Финансовото министерство обнародва нова порция промени за касовите апарати. С тях отпада пускането на хартиен дневен отчет на касовия апарат и съхранението му на книга. С друга част от промените се разрешава отдалечена актуализация на фърмуера на касовите апарати. Междувременно работните срещи между бизнес и НАП продължават и те са свързани с изискванията към софтуера за управление на продажби (СУПТО) и към електронните магазини. Според участвали в тях изискването за издаване на касова бележка за картови разплащания е на път да отпадне, което ще облекчи е-магазините.
ГБС и фирма на Вълка "спечелиха" поръчка за 70.6 млн. лв. за пречиствателна станция край Пловдив. Първоначално в процедурата се включиха пет кандидата, сред които "Джи Пи груп" и "Хидрострой", но до финала е допусната само една компания - ГБС. Конкурентите са отстранени още преди отварянето на ценовите оферти, а победителят печели с предложение, което е само със 140 хил. лв. под максималния бюджет на търга - 70.44 млн. лв. Като подизпълнител ГБС е декларирала фирма, свързана с Румен Гайтански-Вълка.
Тол-системата се отлага до 1 март 2020 г. Това става ясно от предложени изменения в Закона за пътищата, внесени от ГЕРБ. Превозните средства над 3.5 тона трябваше да започнат да се таксуват на 16 август 2019 г.
Благотворителни организации получиха акции на стойност от близо 3.6 млрд. долара от инвестиционния холдинг Berkshire Hathaway на милиардера Уорън Бъфет. Преди девет години той обеща да дари половината от състоянието си през следващото десетилетие. Общата сума на даренията на Бъфет вече надвишава 34.5 млрд. долара.
Контрабандата на цигари е спаднала до 3.8% от потреблението през първото тримесечие на 2019 г. Това е десет пъти под нивата от 2010 г. и прави България европейската страна с най-ниски нива на контрабанда на тютюневи изделия, стана ясно при представянето на проучването на "Инициативата срещу незаконната търговия", в която участват пет цигарени компании. Половината от контрабандните цигари са за безмитна търговия в магазини в съседните страни - Сърбия, Румъния, Гърция и Турция.
Плажните концесии се връщат в туристическото министерство. Текстовете с вносител Министерският съвет връщат "стария ред" при отдаване на концесии на плажовете отпреди година. Според него процедурите се провеждат от Министерството на туризма по Закона за за устройството на Черноморското крайбрежие, а не както е заложено сега - чрез общия закон за концесиите, за което дълго настояваше бившият вицепремиер Валери Симеонов.
Строителната фирма Lindner ще инвестира 10 млн. евро в завод за фасадни елементи в Русе. Производствената база ще е върху терен от 67 дка. За целта е създадено ново дружество "Линднер билдинг енвелъп инженеринг" ("Линднер БЕИ"), като така Lindner Group присъства в България вече с пет дружества. Германската компания е избрала Русе заради стратегическото му местоположение на брега на Дунав и близостта до Румъния, както и наличието на университет и добри професионални гимназии.
"Алтерко" предоговори условията по сделката с норвежката LINK Mobility. Българската IT група подписа ново споразумение за продажба на участието си в дружествата от телекомуникационния си бизнес за 7.9 млн. евро с LINK Mobility. Сделката беше договорена още в началото на миналата година, но след това беше замразена заради промяна в собствеността на купувача.
Пампорово откри нов конгресен център за 4 млн. лв. Капацитетът е до 1100 седящи места и се намира в крило към хотел "Перелик" в курорта. Pamporovo convention center разполага с пет конферентни зали, като най-голямата от тях е с капацитет 750 места. Площта му е 2700 кв.м. Собственик на петзвездните хотели"Орловец" и "Перелик" е фирмата "Пампорово" АД, която притежава и инфраструктурата в курорта.
Спас Русев е подал оферта като кандидат-купувач в процедурата за продажба на Telekom Romania, съобщава Mergermarket, цитиран в бюлетина на ПФБК. Освен най-големия акционер в БТК другите очаквани претенденти в конкурса са френската Orange, румънската RCS & RDS, както и четири фонда за дялов капитал. Преди два месеца Русев финализира сделката за 50 млн. евро за покупката на Telekom Albania и заяви намерение да продължи с експанзия на регионалния телеком пазар.
Етикети: БСП Валери Жаблянов Корнелия Нинова Мария Габриел Румен Радев
17 авг 2019, 515 прочитания
16 авг 2019, 1179 прочитания